Kajaanin käräjäoikeus				31.12.2006
PL 95
87101 Kajaani

Oikeusministeriö
PL 25
00023 VALTIONEUVOSTO

Asia: Oikeusministeriön lausuntopyyntö 24.10.2006 työryhmämietinnöstä 2006:15

Lausuntonaan edellä mainitusta työryhmämietinnöstä Kajaanin käräjäoikeus esittää kunnioittavasti seuraavaa:

Riidattomien velkomusasioiden käsittelypaikka

Kajaanin käräjäoikeuden kannanotto:

Käräjäoikeus katsoo, kuten työryhmäkin, että riidattomien velkomusasioiden käsittely tulee säilyttää tuomioistuimissa.

Kajaanin käräjäoikeudessa riidattomat velkomusasiat käsittelevät ja ratkaisevat muiden tehtäviensä ohella toimistosihteerit delegointimääräyksellä. Jos asia riitautuu, se siirtyy notaarin tai tuomarin käsiteltäväksi ja ratkaistavaksi. Järjestely on toiminut hyvin.  Vajaateholla toimimista ei ole havaittavissa. Asioita on osaamisen ja ammattitaidon kannalta riittävästi.

Toimenpiteet summaarisen velkomusprosessin tehostamiseksi

Esitys siitä, että vireille tulevan riidattoman velkomusasian käsittely voitaisiin käräjäoikeuksien välisen työtilanteen tasaamiseksi siirtää muulle kuin nykyisin oikeudenkäymiskaaren 10 luvun mukaiselle toimivaltaiselle tuomioistuimelle.

Kajaanin käräjäoikeuden kannanotto:

Mietittäessä nykyjärjestelmän tehostamista, käräjäoikeus katsoo, kuten työryhmäkin, että oikeus- ja henkilöstöpoliittisin perustein siirtomallia on pidettävä parempana vaihtoehtona kuin keskittämismallia. Siirto voisi koskea ainoastaan konekielisiä riidattomia asioita. Muiden kuin konekielisten riidattomien asioiden siirto käräjäoikeudesta toiseen aiheuttaisi käytännössä lisätyötä ja monenlaisia ongelmia. Mikäli siirtomalli otettaisiin konekielisten riidattomien asioiden osalta käyttöön, työtilanteen seurannan ja asioiden jaon käräjäoikeuksien kesken tulee olla automaattista. Työtilanteen arvioinnin ja asioiden jaon on oltava tasapuolista ja oikeudenmukaista. Siirtomallin käyttöönotto ja siitä saatava hyöty edellyttävät, että valtaosa asioista saapuu käräjäoikeuksiin konekielisinä. Jos asia riitautuu, ja asiassa on toimitettava suullinen käsittely, asia olisi siirrettävä siihen tuomioistuimeen, joka olisi ollut toimivaltainen käsittelemään asian laajana riita-asiana. Vastaavasti mahdollisen takaisinsaantihakemuksen olisi toimivaltainen käsittelemään se käräjäoikeus, joka olisi ollut toimivaltainen käsittelemään asian laajana riita-asiana. Suullisten käsittelyjen toimittaminen ja takaisinsaantihakemukset saattavat aiheuttaa jonkin verran lisätyötä asian käsittelyn siirtyessä käräjäoikeudesta toiseen.

Esitys siitä, että riidattomassa velkomusasiassa haasteen tiedoksianto voitaisiin laissa säädetyin edellytyksin toimittaa tavallisena postitiedoksiantona.

Kajaanin käräjäoikeuden kannanotto:

Käräjäoikeus katsoo, että tiedoksiannon todisteellisuudesta luopuminen merkitsisi oleellista heikennystä vastaajan oikeusturvan kannalta. Sen vuoksi käräjäoikeus ei pidä esitystä kannatettavana. Vastaajalle jäävä mahdollisuus hakea takaisinsaantia tai ulosottomiehen mahdollisuus keskeyttää saatavan täytäntöönpano väliaikaisesti eivät voi olla peruste postitiedoksiannon käyttöönottamiselle. Vastaajissa on paljon vähävaraisia, jotka elämäntilanteensa vuoksi joutuvat usein muuttamaan. He ovat monesti välinpitämättömiä huolehtimaan asioistaan.

Esitys siitä, että edistettäisiin sähköistä asiointia tuomioistuimissa. 

Kajaanin käräjäoikeuden kannanotto:

Käräjäoikeus pitää esitystä kaikilta osin kannatettavana. 

On tärkeää, että mahdollisimman suuri osa hakemuksista saapuisi käräjäoikeuteen konekielisinä. Esitykset internetin kautta käytettävästä asiointiliittymästä, konekielisen asian nykyistä alhaisemmasta käsittelymaksusta ja paperisten liitteiden toimittamisvelvollisuudesta luopumisesta olisivat omalta osaltaan vaikuttamassa konekielisten hakemusten määrän kasvuun.

Esitykset käsittelymaksujen perimisestä tekisivät laskujen perimisen yksinkertaisemmaksi ja vapauttaisivat työvoimaa ratkaisutoimintaan.

Yksipuolisen tuomion tallentuminen sähköiseen tuomiorekisteriin, velkojan mahdollisuus pyytää yksipuolisen tuomion ulosottoa jo haastehakemuksessa ja yksipuolisen tuomion antamisen jälkeen ulosottohakemuksen välittäminen sähköisesti suoraan käräjäoikeudesta toimivaltaiselle ulosottomiehelle nopeuttaisivat perintämenettelyä ja vähentäisivät kustannuksia.

Säädöshankkeet summaarisen velkomusprosessin kehittämiseksi

Esitys siitä, että oikeusministeriössä ryhdyttäisiin valmistelemaan lainsäädäntöä, joka mahdollistaisi ulosottoperusteen hankkimisen vapaaehtoisessa perinnässä, mikäli velallinen antaisi nimenomaisen suostumuksensa saatavan suoraan ulosottoon.

Kajaanin käräjäoikeuden kannanotto:

Käräjäoikeus pitää työryhmän esitystä periaatteessa kannatettavana. Tärkeää on kuitenkin varmistaa se, että velallinen antaessaan suostumuksensa, ymmärtää kaikilta osin, mitä suostumus tarkoittaa ja mitä siitä seuraa.

Esitys siitä, että oikeusministeriössä ryhdytään valmistelemaan perintä- ja oikeudenkäyntikulusääntelyn uudistusta.

Kajaanin käräjäoikeuden kannanotto:

Käräjäoikeus pitää esitystä kannatettavana.

Laamanni	Juha Tervo